钦定古今图书集成/方舆汇编/职方典/第1169卷 > 《云梦赋》何克明
## 钦定古今图书集成/方舆汇编/职方典/第1169卷 > 《云梦赋》何克明

驾洞庭之飞艎，览熊绎之故墟。伟云梦之钜泽，控天
南之一隅。尔其雄跨大江，延袤千里，水㵿㵿其渐渍，
山巃巃而迤靡。“却五岭瘴烟而莫近，岂五丈秋风”之
可拟？草木郁其畅茂，禽兽乐其游憩。原田每每，人获
耒耜之利；车马辚辚，岁阅蒐狝之备。其产则橘柚菁
茅，竹箭金锡。虎豹貔貅，可以应庭实军容之需；麋鹿
鱼鳖，可以为干豆宾庖之给。实荆州之府库，亦中原
之羽翼。岳阳大别，擅名胜于古今；夏口江陵，分形势
于区域。当其烟横北渚，日暮苍湾，仙俦巨灵，神游其
间。古琴铿锵，写幽怨于湘女；钧天缥缈，奏广乐于轩
辕。水天一色，落霞孤鹜，风月双清，归鹤啼猿。岸芷汀
兰，香溢灵均之《离骚》。广谷大川，地壮召虎之于蕃。身
历兹土，心驰往古。奠我名居，实维神禹。当怀山襄陵
之际，任手胼足胝之苦。及其云土而梦作乂，于是考
图而贡可数。暨夫荆惩之诗不歌，而楚氛之恶是怙。
于以田猎，于以耀武。何凉德之不长，终汉室之启土。
有愚淮阴，骄力跋扈。致乘舆之鸣銮，烹良犬于得兔。
信乎地不足以设险，德终然之可据。天眷吾皇，奄有
寰区。虽兹泽之旷邈，果见侈于雄图。嗟予忝于楚产，
期观光乎帝都。极铺张于云梦，恐徒侪于腐儒。吞八
埏于胸中，曾不芥蒂。请诵此语于相如，志则未止于
驷马高车，尚无责之以上林子虚。